Germanor i devoció es donen la mà en les Falles de Bétera
02 de març de 2023

Del 15 al 19 de març Bétera vibrarà amb un extens programa d'actes fallers.

Aquest dissabte dia 4 s'inaugura l'Exposició del Ninot a l'Ajuntament vell.

L'olor de pólvora ja es respira pels carrers de la localitat. Claudia Alemany i de la Pau i María Càceres i Soriano, Falleres Majors de Bétera, ja esperen amb molta devoció aquestes Festes de Sant Josep que ompliran el municipi de llum, color, música i valencianía. Un fervor compartit amb les cinc comissions falleres que ja calfen motors per a fer vibrar a tots els beterans i beteranes.

“Estem desitjant que arribe la setmana fallera a Bétera per a viure amb els nostres veïns i veïnes aquestes festes en honor a Sant Josep que tant ens identifiquen com valencians i valencianes” ha destacat el regidor de Festes, Manuel Pérez.

Unes festes que, tal com assenyala l'Alcaldessa de Bétera, Elia Verdevío, “estan carregades de bon ambient i germanor”. Al seu torn, Elia Verdevío ha volgut agrair “la gran faena de la nostra Junta Local Fallera, de les cinc comissions de Bétera i de les màximes representants d'aquestes festes: les Falleres Majors, perquè sense vosaltres seria impossible mantindre vives les nostres tradicions, els nostres costums, les nostres festes i nostra valenciania”.

Després de les presentacions de la Falla Carraixet, Falla l’Albereda, Falla Gran Via de l’Est, Falla Gran Via del Sud i Falla La Barraca durant aquests últims mesos, el món faller de Bétera ja es prepara per a gaudir aquest dissabte dia 4 de l'Exposició del Ninot. A partir de les 17:00h pels carrers del municipi passejaran els ninots que formaran part d'aquesta Exposició fins a arribar a l'Albereda on el jurat procedirà a verificar que es compleixen els requisits. Tot seguit es procedirà a la inauguració de l'Exposició que es podrà visitar del 4 al 14 de març de dilluns a divendres de 17:00h a 20:00h.

Dissabte que ve 11 de març, Bétera cridarà als quatre vents que “ja estem en Falles” als peus del seu Castell, emblema de la població i senyal d'identitat com les festes que ja celebren. Amb aquesta Crida es dona inici a una setmana fallera repleta d'actes entre els quals destaquen l'Ofrena al Xiquet de Bétera el pròxim dia 16 on s'homenatja el veí, Joan Casanoves (Xiquet de Bétera), un dels cantaors més representatius del cant valencià del segle XX. Aquest mateix dia, el Jurat donarà el veredicte dels Premis als monuments d'aquest 2023, un acte que alça passions entre les cinc Comissions. El dia 17 la Cavalcada serà la protagonista mentre que el dia 18 se celebrarà un dels esdeveniments més esperats, l'Ofrena a la Verge dels Desemparats, on l'emoció i els sentiments estaran a flor de pell.

El dia 19 tots els fallers i falleres de Bétera ofrenaran a Sant Josep en el seu moment amb flors però també amb molta pólvora. Les mascletás sonaran per tota Bétera durant aquest dia que culminarà amb la Cremà dels monuments.

Sens dubte, unes Falles que combinen a la perfecció l'essència de la festa i que conviden a participar d'elles a Bétera.